ПРОТОКОЛ № 40
от заседание на Комисия по правни въпроси 
на Висшия съдебен съвет, проведено на 14 октомври 2013 г.

Днес, 14 октомври 2013 г., понеделник от 15.00 ч. в сградата на Висшия съдебен съвет, се проведе заседание на Комисията по правни въпроси на ВСС в състав:

     	     ПРЕДСЕДАТЕЛ:     	ЮЛИАНА КОЛЕВА											
ЧЛЕНОВЕ:		СВЕТЛА ПЕТКОВА 
						ЮЛИЯ КОВАЧЕВА
						КАРОЛИНА НЕДЕЛЧЕВА 
						НЕЗАБРАВКА СТОЕВА
														
На заседанието присъстваха експертните сътрудници на комисията: Саша Харитонова –  директор дирекция “Правна” и Мартин Величков – старши експерт-юрисконсулт.

Д Н Е В Е Н   Р Е Д:

1. ОТНОСНО: Доклад от Елисавета Илиева – н-к отдел „Счетоводство и методология”, той и главен счетоводител на ВСС за становище във връзка с решение на ВСС по протокол № 37/26.09.2013 г.

КОМИСИЯТА ПО ПРАВНИ ВЪПРОСИ
Р Е Ш И:

1.1. Няма пречка през периода на временното отстраняване на Камен Ситнилски – член на ВСС, здраво-осигурителните вноски, които са изцяло за негова сметка, да се превеждат чрез Висшия съдебен съвет, тъй като този период от време не се приравнява на „ползване на неплатен отпуск”.
2. ОТНОСНО: Проект на Одитен доклад № 0200001413 за извършен одит за съответствие при финансовото управление на Висшия съдебен съвет за периода от 01.01.2012 г. до 31.12.2012 г.
- Решение на Комисия „Бюджет и финанси” по протокол № 39/09.10.2013 г., за сведение.

КОМИСИЯТА ПО ПРАВНИ ВЪПРОСИ
Р Е Ш И:

2.1. Приема за сведение Проекта на Одитен доклад № 0200001413 за извършен одит за съответствие при финансовото управление на Висшия съдебен съвет за периода от 01.01.2012 г. до 31.12.2012 г.

3. ОТНОСНО: Предложение от Каролина Неделчева – член на ВСС и на Работната група за изработване на ПАРОАВАС за включване на допълнителни участници в състава на работната група.

КОМИСИЯТА ПО ПРАВНИ ВЪПРОСИ
Р Е Ш И:

3.1. Приема предложението на Каролина Неделчева – член на ВСС и на Работната група за изработване на ПАРОАВАС за включване в състава на Работната група за обсъждане и прецизиране на разпоредбите, съдържащи се в Раздел IV на ПАРОАВАС – Производство по изпълнителни дела, следните допълнителни участници:
- Георги Данков – главен инспектор в Инспектората към Министерство на правосъдието;
- Анелия Павлова – инспектор в Инспектората към Министерство на правосъдието;
- Елеонора Димитрова - инспектор в Инспектората към Министерство на правосъдието;
- Христина Калчева – ръководител на Съдебно-изпълнителната служба при Районен съд гр. Варна и председател на Асоциацията на държавните съдебни изпълнители в България;
- Мария Колева – ръководител на Съдебно-изпълнителната служба при Софийски районен съд и зам.председател на Асоциацията на държавните съдебни изпълнители;
- Иво Кралев – държавен съдебен изпълнител при Районен съд гр. Пловдив;
- Мая Синкова – държавен съдебен изпълнител при Районен съд гр. Бургас.

4. ОТНОСНО: Проект на Становище по искането на председателя на ВКС за приемане на тълкувателно решение по повод установена разнородна практика на съдилищата, свързана с правилното присъждане на разноските в наказателното производство по дела от общ характер, направени в досъдебното производство. /отложено от 07.10.2013 г./

КОМИСИЯТА ПО ПРАВНИ ВЪПРОСИ
Р Е Ш И:

4.1. Приема проекта на становище по искането на председателя на ВКС за приемане на тълкувателно решение по повод установена разнородна практика на съдилищата, свързана с правилното присъждане на разноските в наказателното производство по дела от общ характер, направени в досъдебното производство.
4.2. Точката да бъде внесена като допълнителна в дневния ред за заседанието на ВСС на 17.10.2013 г.
4.3. След приемане на становището от ВСС, същото да се изпрати на Върховния касационен съд. 

5. ОТНОСНО: Проект на Закон за изменение и допълнение на Административнопроцесуалния кодекс, за становище.

КОМИСИЯТА ПО ПРАВНИ ВЪПРОСИ
Р Е Ш И:

5.1. Изразява положително становище по Проекта на Закон за изменение и допълнение на Административнопроцесуалния кодекс, със следните забележки:
- § 6, чл. 29, нова ал. 8  - употребената дума „канала” да се замени с  термин, който обичайно се използва от законодателството, например: „ред”, „начин”, „способ”, „метод”.
- § 3, чл. 22 да отпадне. 
Мотиви: Няма основание с новата редакция на чл.22, предложена в § 3 да се преурежда материята, тъй като в сегашната уредба на чл.22 изчерпателно са посочени производствата, за които е неприложим раздела за издаване на индивидуални административни актове. Раздел първи на глава пета „Индивидуални административни актове” е приложим и за производствата по административно обслужване, които се въвеждат със ЗИД на АПК.
 В § 9, т. 7, б.б. „А” и „Б” да се приведат в съответствие с текстовете на чл. 21 от АПК.
 Относно: Определените административни услуги в § 9, т. 7, б.б. „Г” и „Д” не е предвиден облекчен ред за оспорването им.
5.2. Точката да бъде внесена като допълнителна в дневния ред за заседанието на ВСС на 17.10.2013 г.

6. ОТНОСНО: Проект за Закон за изменение и допълнение на Закона за защита на лица, застрашени във връзка с наказателно производство. /отложено от 07.10.2013 г./.
КОМИСИЯТА ПО ПРАВНИ ВЪПРОСИ
Р Е Ш И:

6.1. Отлага вземането на решение по т. 6 за следващо заседание на комисията.
6.2. Проектът на Закон за изменение и допълнение на Закона за защита на лица, застрашени във връзка с наказателно производство да бъде обсъден повторно на работното заседание на 16.10.2013 г.

7. ОТНОСНО: Извлечение от протокол № 39/09.10.2013 г. на Комисия „Бюджет и финанси” в отговор на решение на КПВ от 30.09.2013 г. относно писмо на Главния прокурор за определяне размера на трудовото възнаграждение на магистрат при заместване на административен ръководител, съгласно чл. 168, ал. 7 от ЗСВ.

КОМИСИЯТА ПО ПРАВНИ ВЪПРОСИ
Р Е Ш И:

7.1. Няма пречка при заместване на административен ръководител, съгласно чл.168, ал. 7 от ЗСВ да се изплаща допълнително трудово възнаграждение, във връзка с чл. 259, ал. 1 от КТ, при спазване Правилата за определяне на индивидуалните основни месечни заплати на съдии, прокурори и следователи и в рамките на утвърдените бюджетни средства на съответния орган на съдебната власт.
7.2. Решението по т. 7 да се изпрати на Главния прокурор.

8. ОТНОСНО: Извлечение от протокол № 39/09.10.2013 г. на Комисия „Бюджет и финанси” във връзка с писмо от Върховния административен съд относно месечно трудово възнаграждение, съгласно Таблица № 1.

КОМИСИЯТА ПО ПРАВНИ ВЪПРОСИ
Р Е Ш И:

8.1. На зам. административен ръководител, назначен за изпълняващ функциите на административен ръководител се дължи възнаграждение за длъжността, чиито функции изпълнява.
8.2. Решението по т. 8 да се изпрати на Върховния административен съд.

9. ОТНОСНО: Извлечение от протокол № 39/09.10.2013 г. на Комисия „Бюджет и финанси” в отговор на решение на КПВ от 30.09.2013 г. относно възнаграждения на членове на конкурсна комисия  в обявен конкурс за повишаване в длъжност и преместване за заемане на длъжността „прокурор” във ВКП.

КОМИСИЯТА ПО ПРАВНИ ВЪПРОСИ
Р Е Ш И:

9.1. Приема за сведение извлечението от протокол № 39/09.10.2013 г. на Комисия „Бюджет и финанси” в отговор на решение на КПВ от 30.09.2013 г. относно възнаграждения на членове на конкурсна комисия  в обявен конкурс за повишаване в длъжност и преместване за заемане на длъжността „прокурор” във ВКП.

10. ОТНОСНО: Утвърждаване на Конспект за конкурсни изпити при първоначално назначаване на магистрати по административноправни науки.

Комисията по правни въпроси предлага на Висшия съдебен съвет да вземе следното решение:
ПРОЕКТ

ВИСШИЯТ СЪДЕБЕН СЪВЕТ
Р Е Ш И :

10.1. УТВЪРЖДАВА Конспект за конкурсни изпити при първоначално назначаване на магистрати по административноправни науки.

16.10.2013 г. 		                   		ПРЕДСЕДАТЕЛ
НА КОМИСИЯТА:		  /п/   
                               ЮЛИАНА КОЛЕВА

Директор дирекция “Правна”:
    			           Саша Харитонова

Сътрудник на КПВ:
                               Мариана Георгиева